**РЕПУБЛИКА СРПСКА**

**ОПШТИНА ХАН ПИЈЕСАК**

**СКУПШТИНА ОПШТИНЕ**

На основу члана 39. став (2) Закона о локалној самоуправи („Службени гласник Републике Српске“, број 97/16) и члана 37. став (2) тачка 2. Статута општине Хан Пијесак („Службени гласник општине Хан Пијесак“ број 10/17) Скупштина општине Хан Пијесак на сједници одржаној 08.12.2021. године, д о н о с и

**О Д Л У К У**

**о условима и начину расподјеле средстава пензионерима**

**са подручја општине Хан Пијесак у 2022. години**

**I ОПШТЕ ОДРЕДБЕ**

**Члан 1.**

Овом одлуком прописују се услови и начин расподјеле средстава предвиђених Буџетом општине Хан Пијесак за 2022. годину на позицији 416127- Текуће помоћи пензионерима у укупном износу од 100.000,00 КМ.

**Члан 2.**

Средства из члана 1. ове одлуке расподјељују се на двије мјере помоћи:

1. Помоћ Општинском удружењу пензионера у износу од 20.000,00 КМ

2. Јендократне новчане помоћи пензионерима са ниским износом пензија у износу од 80.000,00 КМ.

**II ПОМОЋ ОПШТИНСКОМ УДРУЖЕЊУ ПЕНЗИОНЕРА**

**Члан 3.**

Општина Хан Пијесак ће Општинском удружењу пензионера (у даљем тексту: Удружење) на основу ове одлуке вршити исплате у мјесечним износима сразмјерним укупно додијељеним средствима, до половине текућег мјесеца на који се помоћ односи почевши од јануара мјесеца 2022. године па до краја 2022. године.

За испату помоћи из претходног става Удружење подноси захтјев Општини Хан Пијесак до 10. у мјесецу за текући мјесец са исказаним потребама удружења.

**Члан 4.**

Удружење ће додијељена средства користити искључиво за исплату једнократних помоћи у складу са усвојеним критеријима удружења.

**Члан 5.**

Удружење је обавезно поднијети извјештај Општини Хан Пијесак до 15. у мјесецу за претходни мјесец о реализацији једнократних помоћи који треба да садржи сљедеће податке:

- Име и презиме корисника

- Социјални статус корисника (висина пензије, број чланова домаћинства, приход по члану домаћинства)

- Основ за исплату помоћи

- Износ додијељене помоћи

**III ЈЕДНОКРАТНА НОВЧАНА ПОМОЋ**

**Члан 6.**

Једнократну новчану помоћ остварују сви пензионери са подручја општине Хан Пијесак, било да су корисници старосне, инвалидске или породичне пензије, под сљедећим условима:

- да примају пензију мању од најниже плате у Републици Српској према посљедној званичној објави са 30.04.2022. године, а која укључује и евентуалну инострану пензију која се директно исплаћује,

- уколико пензионер сам издржава друго лице у заједничком домаћинству (незапосленог супружника, брата, сестру или дијете) граница пензије је 800,00 КМ за једно издржавано лице, а 1.000,00 КМ за двоје и више издржаваних лица.

**Члан 7.**

Право на помоћ се остварује подношењем захтјева на прописаном обрасцу који се налази у прилогу ове одлуке и чини њен саставни дио.

Захтјеви се подносе лично у Општинској управи Општине Хан Пијесак, у просторијама Центра за социјални рад у периоду од 01. маја до 31. маја 2022. године.

Уз захтјев се прилаже копија посљедњег чека од пензије и копија личне карте.

Испуњеност осталих услова, као и провјеру истинитости датих података утврдиће Општина Хан Пијесак по службеној дужности.

**Члан 8.**

Поступак расподјеле средстава спровешће комисија коју ће посебним рјешењем именовати начелник општине.

Комисија броји пет чланова: општинског службеника који ће обављати административно-стручне послове за потребе комисије, два члана из реда запослених у Центру за социјални рад Хан Пијесак, једног одборника и једног представника пензионера.

Задатак комисије је да прегледа и провјери приспјеле захтјеве у року од 30 дана од дана коначног рока за пријем захтјева и сачини листу корисника за додјелу помоћи.

Комисија ће одбацити све захтјеве за које се утврди да садрже неистините податке који се односе на услове из члана 6. ове одлуке.

**Члан 9.**

Појединачни износ помоћи утврдиће се након обраде захтјева, што ће зависити од броја захтјева у односу на расположива средства.

Индивидуални износ помоћи пензионерима са пензијом мањом од 300,00 КМ биће 50% већи у односу на индивидуални износ помоћи пензионерима са пензијом већом од 300,00 КМ.

**Члан 10.**

На приједлог Комисије из члана 8. ове одлуке, начелник општине ће донијети коначну одлуку о расподјели помоћи, а иста ће се реализовати исплатом на текући рачун одабраним корисницима.

**IV ЗАВРШНЕ ОДРЕДБЕ**

**Члан 11.**

За реализацију ове одлуке задужују се Начелник општине и Одјељење за управљање развојем, привреду, финансије и друштвене дјелатности.

**Члан 12.**

Ова одлука ступа на снагу осмог дана од дана објављивања у „Службеном гласнику Општине Хан Пијесак“.

ПРЕДСЈЕДНИК СО

Број: 01-022-160/21

Датум: 08.12.2021. Кристина Стојановић, дипл.ек.